《木兰花慢》
宋代·刘镇

看纤云护月，湛河汉，夜声收。正玉麈生风，银床坠露，凉叶飕飕。

襟怀静吞八表，莫登山临水易惊秋。闲想多情宋玉，旧来空替人愁。

温柔。乡解老秋不。丝竹间秦讴。向橙橘香边，持螯把酒，聊伴清游。

骚人自应念远，与黄花、评泊晋风流。明日莼鲈兴动，待寻江上归舟。

作者简介：宋广州南海人，字叔安，号随如。宁宗嘉泰二年进士。以诖误谪居三山三十年。性恬淡，士大夫皆贤之。工诗词，尤长于诗，明白清润，为时所推。有《随如百咏》。